Martin Henriksen (DF), 2012-04-10:
Det kan man jo aldrig vide.
Først vil jeg sige, at jeg synes, det er ærgerligt, at social- og integrationsministeren ikke ønsker at stille sig til rådighed, sådan at Folketinget er i stand til at stille spørgsmål, men den mulighed eksisterer jo fortsat.
Jeg har forstået – jeg kan forstå, at social- og integrationsministeren diskuterer videre fra sin post – at der er mulighed for at komme til
Ja, og hvis ministeren ønsker at diskutere med Folketingets medlemmer, kan ministeren gå op på talerstolen, så vi har mulighed for at stille spørgsmål til ministeren.
Sådan er reglerne også mig bekendt, og så må nogen korrekse mig, hvis reglerne er anderledes.
Den debat, vi har haft i dag, synes jeg på mange måder har været interessant.
Anklagen fra de partier, der nu sidder i regering, er, at der ingenting er sket i forhold til østeuropæisk arbejdskraft, men hør nu her: Ansvaret i forhold til østeuropæisk arbejdskraft er jo Venstres, Socialdemokratiets, SF's, Radikales og Konservatives.
Det er de partier, der bærer ansvaret for de problemer, der er forbundet med østeuropæisk arbejdskraft.
Jeg træder gerne tilbage fra stolen, hvis social- og integrationsministeren ønsker at komme op på talerstolen.
Det er ikke noget problem.
Jeg skal gøre mit ypperste.
Jeg kan forstå, at alle partier er enige om, at illegal arbejdskraft er en dårlig ting – så langt, så godt.
Men så er vi uenige om, hvem der har den fornødne vilje til at bekæmpe illegal arbejdskraft.
Der kan man sige, at det måske er en uenighed, som ikke kommer bag på så mange.
Jeg har også forstået, at alle partier, bortset fra Dansk Folkeparti, har den opfattelse, at så længe de danske lønmodtagere bliver udkonkurreret lovligt af østeuropæisk arbejdskraft, er det i orden, og her står Dansk Folkeparti jo så ganske alene i Folketinget, for vi synes altså, at det er et problem, både når danske arbejdere, danske lønmodtagere, bliver udkonkurreret af illegal arbejdskraft – man kan så sige, at det er mere alvorligt – og også når de bliver udkonkurreret af lovlig arbejdskraft på grund af de regler, som eksisterer.
Det har også været fremført i debatten, at flere undersøgelser viser, at udenlandsk arbejdskraft – man får det indtryk – pr. definition er godt for Danmark til enhver tid.
Jeg vil da gerne se den undersøgelse, der har undersøgt følgende: Hvor mange sociale ydelser hiver østeuropæisk arbejdskraft ud af den danske statskasse?
Hvor meget betaler de i skat i forhold til danskere?
Hvor mange danskere har mistet deres arbejde på grund af udenlandsk arbejdskraft?
Hvor meget er der indtil dato udbetalt i offentlig forsørgelse til de pågældende personer, der har mistet deres arbejde?
Og hvilken ny viden har østeuropæisk arbejdskraft tilført det danske arbejdsmarked?
Hvor mange danske lønmodtagere er blevet udkonkurreret af udenlandsk arbejdskraft, til trods for at området er reguleret af overenskomst og alt er foregået i overensstemmelse med gældende EU-regler og dansk lovgivning?
Der er rigtig mange ting, som man kunne undersøge nærmere i forhold til udenlandsk arbejdskraft.
Den socialdemokratiske ordfører, hr. Leif Lahn Jensen, sagde, at regeringen har iværksat en kickstart af dansk økonomi, og at det jo var rigtig godt.
Jeg har stillet følgende spørgsmål skriftligt til finansministeren: Vil ministeren venligst beskrive regeringens kickstart af dansk økonomi samt redegøre for, hvordan det konkret sikres, at eventuelle nye arbejdspladser ikke medfører job til f.eks. østeuropæere frem for til danskere?
Det synes jeg er lidt tankevækkende, men det kan godt være sådan, og vi ved også, at det er sådan, når kommuner udliciterer osv., når kommuner iværksætter byggeprojekter og det offentlige iværksætter byggeprojekter, at så er der nogle tilfælde, hvor man iværksætter initiativer herhjemme, iværksætter et byggeprojekt eller et renoveringsarbejde for danske skatteborgeres penge med det formål at sikre, at dansk arbejdskraft, danskere, kommer i arbejde, men hvor det så faktisk er østeuropæere, der får det arbejde.
Det mener vi ikke i Dansk Folkeparti, men ikke desto mindre siger vi tak for debatten.